**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.01.2020, ora 08.00 – 25.01.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 25.01.2020, ora 07.00**

**RÂURI**

**Debitele au fost, în general, staţionare.**

Formaţiunile de gheaţă (gheaţă la maluri, năboi, pod de gheață) prezente în majoritatea bazinelor hidrografice s-au menţinut fără modificări importante, exceptând unele râuri mici din zonele de deal și munte din jumătatea de sud a ţării, unde au fost în ușoară diminuare. Predomină podul de gheață în bazinele hidrografice: Tur, Someșul Mare, bazinele superioare ale Crişului Repede, Mureşului, Bistriței și în bazinul superior și mijlociu al Oltului.

Debitele se situează în general la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Crasna, Barcău, Crișul Alb, Crişul Negru, Bega Veche, Moraviţa, Caraş, Nera, Bârlad, bazinul superior al Jijiei, pe cursurile inferioare ale Someşului şi Bistriţei, pe unii afluenţi ai Someşului (Sălăuţa, Şieu, Bistriţa, Ilişua, Lonea, Fizeș, Lăpuş, Cavnic), Mureşului (Luţ, Comlod, Feernic, Vişa, Ampoi, Râul Mare, Râul Galben), Jiului inferior (Coșuștea, Amaradia), ai Oltului mijlociu (Turcu, Homorod, Hârtibaciu, Cerna, Beica, Cungrişoara) și ai Argeșului superior (Râul Doamnei, Cârcinov şi Dâmbovnic).

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi relativ staţionare.**

Sunt posibile creşteri izolate de niveluri şi debite ca urmare a cedării apei din stratul de zăpadă și evoluţiei formaţiunilor de gheaţă pe unele râuri mici din zonele de deal și munte, mai ales din vestul și sudul țării.

Formațiunile de gheață (gheață la maluri, năboi, pod de gheață) existente în majoritatea bazinelor hidrografice se vor menține fără modificări importante, exceptând unele râuri mici din zonele de deal și munte din vestul și sudul țării, unde vor fi în ușoară diminuare.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 24.01.2020 – 25.01.2020 a fost în scădere, având valoarea de 2800 m3/s, sub media multianuală a lunii ianuarie (4950 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în uşoară scădere (2750 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 24.01.2020, ora 09.00 – 25.01.2020, ora 06.00**

**ÎN ŢARĂ**

**Vremea a fost frumoasă,** cu cer mai mult senin, dar și valori termice diurne deosebit de ridicate pentru această perioadă, cu precădere în est, unde abaterile față de mediile climatologice au fost de până la 10...11 grade. Vântul a suflat slab și moderat, temporar cu intensificări pe crestele montane. La ora 20 stratul de zăpadă era prezent în cea mai mare parte a zonei montane și măsura până la 106 cm în Munții Făgăraș (Bâlea Lac) și izolat în Transilvania, până la 3 cm. Temperaturile maxime s-au situat între 2 grade la Miercurea Ciuc și Toplița și 11 grade la Rădăuți. La ora 06.00 se înregistrau valori termice cuprinse între -15 grade la Întorsura Buzăului și 7 grade la Pătârlagele. Dimineața și noaptea, pe arii restrânse s-a semnala ceață în zonele joase din Crișana și Banat.

**Observații:** *de ieri de la ora 06.00 au fost în vigoare 3 atenționări, cod galben, de fenomene meteorologice periculoase imediate, 2 emise de SRPV Timișoara și 1 de SRPV Bacău.*

**LA BUCUREŞTI**

**Vremea s-a menținut frumoasă.** Cerul a fost senin, iar vântul a suflat slab și moderat. Temperatura maximă, în continuare mai ridicată față de media climatologică, a fost de 8 grade la toate stațiile meteorologice. La ora 06 se înregistrau -3 grade la Băneasa și Filaret și 0 grade la Afumați.

**3. Prognoza meteorologică în intervalul 25.01.2020, ora 09.00 – 26.01.2020, ora 09.00**

**ÎN ŢARĂ**

**Mai ales în regiunile sudice și în zona deluroasă, valorile termice, în special cele diurne, vor fi mult mai ridicate** decât în mod normal la această dată. Cerul va fi mai mult senin în prima parte a zilei, apoi se va înnora treptat în jumătatea de vest a țării, unde cu totul izolat va ploua, iar în zona montană precipitațiile vor fi mixte. Vântul va sufla slab și moderat, cu unele intensificări la munte, în special pe creste, unde la rafală se vor atinge viteze de până la 70...75 km/h. Temperaturile maxime vor fi cuprinse în general între 3 și 13 grade, iar cele minime între -9 și 3 grade, cu cele mai ridicate valori în Dealurile de Vest și pe litoral și cele mai scăzute în estul Transilvaniei. Izolat, în zonele joase, va fi ceață asociată cu depunere de chiciură.

**LA BUCUREŞTI**

**Valorile termice, în special cele diurne, vor fi mult mai ridicate** decât mediile climatologice specifice perioadei. Cerul va fi mai mult senin în prima parte a zilei, apoi variabil, iar vântul va sufla slab și moderat. Temperatura maximă va fi de 10...11 grade, iar cea minimă de -4...-1 grad.

**4. Buletin nivometeorologic pentru perioada 23.01.2020-26.01.2020, pentru toate masivele**

1. **Prognoza vremii în intervalul 23.01.2020 – 26.01.2020, ora 20.00:**

Vremea va fi în general frumoasă și caldă pentru această perioadă. Cerul va fi variabil, mai mult

senin. Vântul va sufla slab și moderat, cu unele intensificări pe creste mai ales în a doua zi a intervalului.

* 1. **Temperaturi prognozate:**

**Temperaturi prognozate în intervalul 23.01.2020, ora 20.00 - 24.01.2020, ora 20.00:**

**Peste 1800 m:** temperaturi minime: -12 la -7 gr.C; temperaturi maxime: -1 la 4 gr.C;

**Sub 1800 m:** temperaturi minime: -10 la -5 gr.C; temperaturi maxime: 1 la 10 gr.C;

**Temperaturi prognozate în intervalul 24.01.2020, ora 20.00 - 25.01.2020, ora 20.00:**

**Peste 1800 m:** temperaturi minime: -7 la -3 gr.C; temperaturi maxime: -1 la 2 gr.C;

**Sub 1800 m:** temperaturi minime: -5 la -2 gr.C; temperaturi maxime: 0 la 7 gr.C;

**Temperaturi prognozate în intervalul 25.01.2020, ora 20.00 - 26.01.2020, ora 20.00:**

**Peste 1800 m:** temperaturi minime: -7 la -4 gr.C; temperaturi maxime: -4 la 1 gr.C;

**Sub 1800 m:** temperaturi minime: -6 la -1 gr.C; temperaturi maxime: 1 la 7 gr.C;

**1.2. Vânt la peste 2000 m:** circulație nord-vestică și vestică în primele două zile ale intervalului, devine sud-vestică în ultima zi a intervalului. În general viteze de 30-40 km/h, cu unele intensificări care în a doua zi a intervalului vor depăși 70-80 km/h pe crestele Carpaților Meridionali și în grupele sudice ale Orientalilor.

1. **Evoluția stratului de zăpadă și a riscului de avalanșă**: Stratul de zăpadă are în general dimensiuni reduse, este discontinuu în multe zone și este compactat și stabilizat

**3.a. Toate masivele**: Strat în general stabilizat. Risc moderat de avalanșe în Munții Făgăraș.

**3.b. Munții Făgăraș:** Peste 1800m **RISC MODERAT (2)**

**Sub 1800m : RISC REDUS (1)**

**3.b.1. Principalele riscuri:** Se pot declanșa avalanșe doar la supraîncărcări mari, pe versanții înclinați, în zonele cu acumulări mai mari de zăpadă.

**3.b.2. Stratul de zăpadă:**

În stratul de zăpadă va continua procesul de compactare și ușoară tasare. La suprafață se găsesc cruste de îngheț-dezgheț, ce se umezesc ușor după-amiaza, mai ales pe pantele însorite. În general stratul de zăpadă măsoară aproximativ 1 metru, iar în locurile adăpostite depozitele de zăpadă pot depăși 2 metri.

**3.c. Munții Bucegi: RISC REDUS (1)**

**3.c.1. Principalele riscuri:** Cu totul izolat, pe pantele foarte înclinate și cu depozite mai importante de zăpadă, la supraîncărcări mari pot fi declanșate avalanșe de mici dimensiuni.

**3.c.2. Stratul de zăpadă :**

Stratul de zăpadă are dimensiuni mai mici de 50 cm și este în general compactat și stabilizat. La suprafața s-au format cruste dure de îngheț-dezgheț, care după-amiaza se pot umezi ușor pe fondul

insolației. În zonele adăpostite, depozitele de zăpadă pot depăși 1 metru.

**Notă: RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Mureş** informează despre **o poluare accidentală a apei râului Târnava, de la data de 24.01.2020, ora 18.30, din dreptul staţiei de epurare din loc. Sângeorgiu de Pădure, jud. Mureş**. Apa prezintă o cantitate mare de suspensii şi un miros puternic de apă neepurată, care a fost reclamat de locuitorii din zonă. Personal de la ABA Mureş s-a deplasat în vederea investigării şi prelevării de probe de apă. Nu s-a observat mortalitate piscicolă. Se va reveni cu informaţii suplimentare, după prelevarea de probe de apă.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în ziua de 22.01.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

1. **În domeniul solului şi vegetaţiei**

**ARBDD** informează despre următorele 2 incendii în desfăşurare:

**- la data de 24.01.2020, ora 14:50, a fost semnalat un incendiu de vegetaţie uscată, stuf, papură şi rogoz, în desfăşurare, în zona Lacului Fortuna, canal Şuntea Nouă, jud. Tulcea;**

**- la data de 24.01.2020, ora 16:30, a fost semnalat un incendiu de vegetaţie uscată, stuf, papură şi rogoz, în desfăşurare, zona de vest canal Litcov şi bazinul Caraorman, jud. Tulcea.**

**ARBDD** revine cu informaţii suplimentare referitoare stingerea următoarelor 3 incendii de vegetaţie uscată:

- incendiul de stuf, papură şi rogoz, izbucnit în ziua de 23.01.2020, la ora 14.00, în zona canal Magearu, Dunărea Veche, braţ Sulina, Grindu Șchiopu, jud. Tulcea. Incendiul de vegetaţie uscată, s-a stins de la sine în aceeaşi zi, 23.01.2020, ora 21:00, fiind afectate 200 de hectare stuf. Nu s-au înregistrat mortalităţi la speciile protejate de păsări sau reptilieni.

- incendiul de stuf, papură şi rogoz, izbucnit în ziua de 23.01.2020, la ora 14.59, in zona canal Sulina-Cardon si Golful Musura, cu propagare spre orasul Sulina, jud Tulcea. Incendiul de vegetatie uscata, s-a stins de la sine in aceeasi zi, 23.01.2020, ora 22:00, fiind afectate 100 de hectare stuf. Nu s-au înregistrat mortalități la speciile protejate de păsări sau reptilieni.

- incendiul de stuf, papură şi rogoz, izbucnit la data de 23.01.2020, la ora 14.30, în zona lacului Rădăcinos şi V. lacului Fortuna, jud. Tulcea. Incendiul de vegetaţie uscată, s-a stins de la sine în data de azi, 24.01.2020, ora 02:30, fiind afectate 30 de hectare stuf. Nu s-au înregistrat mortalităţi la speciile protejate de păsări sau reptilieni.

**IGSU** informează telefonic despre **un accident de circulaţie, din data de 24.01.2020, orele 11:00, din zona loc. Lunca Corbului, jud Argeş, pe drumul rutier DN65, dinspre Slatina înspre Piteşti, care a rezultat in răsturnarea în afara părţii carosabile a unei cisterne care transporta deşeuri apoase**, însă aceasta a rămas etanşă, urmând a fi repusă în circulaţie după ce va fi repusă pe calea de rulare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22-23.01.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE